苏轼
次韵子由使契丹至涿州见寄四首
老人痴钝已逃寒，子复辞行理亦难。
要到卢龙看古塞，投文易水吊燕丹。
（余昔年辞免使北。
）胡羊代马得安眠，穷发之南共一天。
又见子卿持汉节，遥知遗老泣山前。
毡毳年来亦甚都，时时鴂舌问三苏。
（予与子由入京时，北使已问所在。
后余馆伴，北使屡诵三苏文。
）那知老病浑无用，欲问君王乞镜湖。
始忆庚寅降屈原，旋看蜡凤戏僧虔。
随翁万里心如铁，此子何劳为买田。
（时犹子迟侍行。
）